Etazini: Konvansyon Elektoral nan Iowa
Eta Iowa gen yon fason diferan pou l fè nominasyon reprezantan Pati Demokrat ak Repibliken nan eleksyon prezidansyèl yo
Eta Iowa, ki nan sant Etazini, se kote premye desizyon ofisyèl pran nan kous pou Mezon Blanch la. Iowa ansanm ak plizyè lòt eta pa òganize eleksyon primè nan seleksyon kandida k ap chache nominasyon pati Demokrat ak Repibliken pou pòs prezidan an. Yo itilize yon lòt sistèm pou seleksyone kandida pou chak pati yo ki rele "Caucus". Caucus pi konplike ke eleksyon primè yo si n konprann eksplikasyon Benjamin Ginsberg k ap anseye nan inivèsite Johns Hopkins. "Popilasyon an ki enskri nan yon pati politik byen detèmine reyini nan divès lokalite eta a. Yo diskite antre yo, yo fè deba e nan fen sware a manb asanble a vote. Yo konte vwa patisipan ki vote nan tout eta a." Rezilta a detèmine kantite delege k ap sipòte chak kandida ki prale nan konvansyon pou nonmen kandida k ap reprezante pati a nan eleksyon prezidansyèl la. Pwosesis Caucus la mande kandida yo pou travay seryezman nan tout kote nan eta a pou atire plis sipòtè posib. Gen obsèvatè politik ki di Caucus la pa reflete rezilta reyèl elektora a. Youn pami obsèvatè sa yo se Mark Rom yon ekspè nan Invèsite Georgetown. "Caucus yo definitivman pa reprezante tout elektoral a. Patisipan ki pral konsakre tan ak atansyon yo nan Caucus yo se yon gwo pati nan elektora a. Caucus k ap sipòte Repibliken yo gen tandans pi konsèvatè ke elektora a an jeneral alòske Demokrat yo gen tandans pi liberal pami elektora Demokrat yo." Gen lòt obsèvatè politik ki konsidere sistèm caucus la ki ta pi rapwoche yon ideyal demokratik. Se pwen-d-vi Lorenzo Morris k ap anseye nan Inivèsite Howard la. "Se vre Caucus la non sèlman reflete opinyon men tou li kapab chanje opinyon. Se ideyal nan yon demokrasi—moun pa vinn patisipe nan yon rankont ak pwòp opiyon yo men yo louvri pou boukante lide e diskite yon fason pou konstwi sou plizyè kouran ide. Opinyon ak enterè diferan pa anpeche patisipan yo jwenn yon denominate komen." Nan ka eta Iowa a, sak enpòtan malgre tout sa k ap di-- se premye eta ki seleksyone kandida ak delege k ap patisipe nan konvansyon yo avan premye eleksyon primè eta New Hampshire yo.